Document ID: 31995R0479

ΚΑΝΟΝΙΣΜΟΣ (ΕΚ) αριθ. 479/95 ΤΗΣ ΕΠΙΤΡΟΠΗΣ της 1ης Μαρτίου 1995 περί μεταβατικών μέτρων για την εισαγωγή μπανανών στην Αυστρία και στη Σουηδία κατά το δεύτερο τρίμηνο του 1995 (Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Νορβηγίας, της Αυστρίας, της Φινλανδίας και της Σουηδίας, και ιδίως το άρθρο 149 παράγραφος 1,
τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως της αγοράς στον τομέα της μπανάνας (1), όπως τροποποιήθηκε τελευταία από τον κανονισμό (ΕΚ) αριθ. 3290/94 (2), και ιδίως το άρθρο 20,
Εκτιμώντας:
ότι ο κανονισμός (ΕΟΚ) αριθ. 1442/93 της Επιτροπής της 10ης Ιουνίου 1993 ο οποίος προβλέπει λεπτομερείς κανόνες για την εφαρμογή του καθεστώτος εισαγωγής μπανανών στην Κοινότητα (3), όπως τροποποιήθηκε τελευταία από τον κανονισμό (ΕΚ) αριθ. 478/95 (4), καθορίζει τις λεπτομερείς διατάξεις για τη λειτουργία της κοινοτικής αγοράς μπανάνας-
ότι ο κανονισμός (ΕΚ) αριθ. 3301/94 της Επιτροπής (5) έχει θεσπίσει μεταβατικά μέτρα για την εισαγωγή μπανανών στην Αυστρία, στη Φινλανδία και στη Σουηδία κατά το πρώτο τρίμηνο του 1995-
ότι για να διευκολυνθεί το πέρασμα από το υπάρχον καθεστώς στα νέα κράτη μέλη, πριν από την προσχώρηση σε εκείνο που θα προκύψει από την εφαρμογή των κανόνων της κοινής οργανώσεως αγοράς στον τομέα της μπανάνας, πρέπει μεταβατικά να επιτραπεί στους επιχειρηματίες οι οποίοι είναι εγκατεστημένοι σ' αυτά να εισάγουν κατά τη διάρκεια του δεύτερου τριμήνου 1995 ορισμένη ποσότητα μπανανών καταγωγής τρίτων χωρών- ότι πρέπει να καθοριστεί η ποσότητα αυτή συναρτήσει της μέσης ποσότητας που ο εν λόγω επιχειρηματίας έχει εισάγει, για τον εφοδιασμό των αγορών αυτών, κατά τη διάρκεια της περιόδου αναφοράς που θα χρησιμοποιηθεί για τον καθορισμό των δικαιωμάτων των επιχειρηματιών στο πλαίσιο του καθεστώτος της δασμολογικής ποσόστωσης- ότι, από την παραχώρηση αυτή, δεν πρέπει να προδικάζεται η κατανομή της ποσότητας αναφοράς που θα του χορηγηθεί αργότερα για το 1995 σε εφαρμογή του άρθρου 6 του κανονισμού (ΕΟΚ) αριθ. 1442/93-
ότι μετά την προσχώρηση της Αυστρίας, της Φινλανδίας και της Σουηδίας πρέπει να προβλεφθεί η καταχώρηση των κοινοτικών επιχειρηματιών οι οποίοι στις χώρες αυτές είχαν διαθέσει στο εμπόριο μπανάνες κατά τη διάρκεια των τριών ετών της περιόδου αναφοράς 1991, 1992 και 1993 προκειμένου να μπορέσουν να συμμετάσχουν στο καθεστώς εισαγωγής που προβλέπεται στο πλαίσιο της χρησιμοποιήσεως της δασμολογικής ποσοστώσεως-
ότι η Επιτροπή Διαχείρισης Μπανανών δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για το δεύτερο τρίμηνο του 1995, για τη δασμολογική ποσόστωση που αναφέρεται στα άρθρα 18 και 19 του κανονισμού (ΕΟΚ) αριθ. 404/93, οι αρμόδιες αρχές της Αυστρίας, της Φινλανδίας και της Σουηδίας επιτρέπουν στους επιχειρηματίες που είναι εγκατεστημένοι στο έδαφός τους και οι οποίοι έχουν εισάγει μπανάνες κατά τη διάρκεια ενός ή και του άλλου των ετών 1991, 1992 και 1993 να εισάγουν μπανάνες καταγωγής τρίτων χωρών μέχρις εξαντλήσεως αντιστοίχου ποσότητας 32 206 τόνων στην Αυστρία, 20 346 τόνων στη Φινλανδία και 42 616 τόνων στη Σουηδία.
Η άδεια που αναφέρεται στο πρώτο εδάφιο παραχωρείται μετά από αίτηση των εισαγωγέων η οποία πρέπει να υποβληθεί από 8 έως 14ης Μαρτίου 1995. Στην αίτηση αυτή πρέπει να αναγράφεται η καταγωγή του προϊόντος που πρόκειται να εισαχθεί και να συνοδεύεται από το έγγραφο εξαγωγής που αναφέρεται στο άρθρο 3 του κανονισμού (ΕΚ) αριθ. 478/95 για τα εμπορεύματα που κατάγονται από την Κολομβία, την Κόστα Ρίκα και την Νικαράγουα.
Για κάθε επιχειρηματία, η άδεια εισαγωγής δεν μπορεί να αφορά ποσότητα ανώτερη από 27 % από το μέσο όρο των ετησίων ποσοτήτων που έχει εισαγάγει κατά τη διάρκεια των ετών 1991, 1992 και 1993.
Η άδεια αυτή δεν προδικάζει την ποσοστιαία αναφορά που θα χορηγηθεί στο συγκεκριμένο επιχειρηματία για το 1995 σε εφαρμογή του άρθρου 6 του κανονισμού (ΕΟΚ) αριθ. 1442/93.
2. Η θέση σε ελεύθερη κυκλοφορία των μπανανών που αναφέρονται στην παράγραφο 1 πραγματοποιείται το αργότερο στις 7 Ιουλίου 1995 στο κράτος μέλος που χορήγησε την άδεια.
3. Για την έκδοση των αδειών εισαγωγής εφαρμόζονται το άρθρο 9 παράγραφοι 1 και 3 του κανονισμού (ΕΟΚ) αριθ. 1442/93 και τα άρθρα 3 και 4 του κανονισμού (ΕΚ) αριθ. 478/95.
Άρθρο 2
Οι αρμόδιες αρχές των νέων κρατών μελών θεσπίζουν, στο βαθμό που είναι απαραίτητο, τις συμπληρωματικές διατάξεις για να υπάρξει διασφάλιση του ελέγχου και της παρακολουθήσεως στο έδαφός τους των εισαγωγών στο πλαίσιο του παρόντος κανονισμού.
Άρθρο 3
1. Οι κοινοτικοί επιχειρηματίες που έχουν διαθέσει στο εμπόριο στα νέα κράτη μέλη κατά τη διάρκεια των τριών ετών της περιόδου αναφοράς 1991, 1992 και 1993 μπανάνες που κατάγονται από τρίτες χώρες εκτός των κρατών της Αφρικής, της Καραϊβικής και του Ειρηνικού (ΑΚΕ), από τα κράτη ΑΚΕ καθώς και μπανάνες που έχουν συγκομιστεί στην Κοινότητα, ζητούν την εγγραφή τους από τις αρμόδιες αρχές των κρατών μελών το αργότερο στις 15 Μαρτίου 1995. Οι επιχειρηματίες ανακοινώνουν τις ποσότητες μπανανών που είχαν διαθέσει στο εμπόριο κατά τη διάρκεια των ετών 1991, 1992 και 1993, κατανεμημένες σύμφωνα με το άρθρο 4 παράγραφος 2 του κανονισμού (ΕΟΚ) αριθ. 1445/93.
2. Οι αρμόδιες αρχές καταρτίζουν έως τις 31 Μαρτίου 1995 τον κατάλογο των σχετικών επιχειρηματιών καθώς και τις ποσότητες που καθένας από αυτούς διέθεσε στο εμπόριο, σύμφωνα με τις λεπτομέρειες που καθορίζονται στο άρθρο 4 παράγραφος 1 και 3 του κανονισμού (ΕΟΚ) αριθ. 1442/93.
3. Οι κατάλογοι των επιχειρηματιών που αναφέρονται στην ανωτέρω παράγραφο 2 που θα περιλαμβάνουν τις ποσότητες που καθένας από αυτούς διέθεσε στο εμπόριο πρέπει να ανακοινωθούν στην Επιτροπή το αργότερο στις 7 Απριλίου 1995.
Άρθρο 4
Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Μαρτίου 1995.

Labels: 3
17
5
15